Document ID: 32005D0740

KOMMISSIONENS BESLUTNING
af 20. oktober 2005
om ændring af beslutning 2005/693/EF om visse beskyttelsesforanstaltninger over for aviær influenza i Rusland
(meddelt under nummer K(2005) 4176)
(EØS-relevant tekst)
(2005/740/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 1 og 6,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 1 og 5, og
ud fra følgende betragtninger:
(1)
Aviær influenza er en infektiøs virussygdom hos fjerkræ og fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet.
(2)
Kommissionens beslutning 2005/693/EF af 6. oktober 2005 om visse beskyttelsesforanstaltninger over for aviær influenza i Rusland (3) blev vedtaget som en reaktion på udbrud af aviær influenza i Rusland. Ved beslutningen suspenderes import af fugle, bortset fra fjerkræ, fra Rusland.
(3)
Ved samme beslutning suspenderes også import af uforarbejdede fjer og uforarbejdede fjerdele fra de områder i Rusland, der er opført i bilag I til beslutningen. Det er dog på visse betingelser stadig tilladt at importere uforarbejdede fjer og dele af uforarbejdede fjer fra områder i Rusland, der ikke er opført i beslutningens bilag I, herunder de regioner, der ligger vest for Ural-bjergene, og hvori der på datoen for vedtagelsen af beslutning 2005/693/EF ikke var konstateret udbrud.
(4)
Den 19. oktober 2005 meddelte Rusland Kommissionen, at der var konstateret et udbrud af aviær influenza i Tula, som ligger i Ruslands centrale føderale distrikt, hvor der ikke tidligere er rapporteret om udbrud, og hvorfra det stadig er tilladt at importere uforarbejdede fjer og dele af uforarbejdede fjer i henhold til beslutning 2005/693/EF.
(5)
Hvad angår den seneste tids udbrud af højpatogen aviær influenza forårsaget af influenza A-virus af subtype H5N1 i Tyrkiet, Rumænien og Rusland peger vigtige indicier og molekylærepidemiologiske data i retning af, at aviær influenzavirusset er blevet slæbt ind i de pågældende tredjelande med fugle på træk fra Centralasien. Rapporten fra et kontrolbesøg gennemført i Rusland af Verdensorganisationen for Dyresundhed (OIE) for nylig, som blev offentliggjort den 14. oktober 2005, giver anledning til at drage samme slutning.
(6)
Importen til Fællesskabet af uforarbejdede fjer og dele af uforarbejdede fjer bør derfor forbydes fra de regioner i Rusland, hvor der inden for den senere tid er konstateret udbrud af aviær influenza, eller som er risikoområder ifølge den eksisterende viden om de trækruter, der benyttes af fugle på træk fra områder i Centralasien og Sibirien, hvor der er indberettet tilfælde af sygdommen.
(7)
Bilag I til beslutning 2005/693/EF bør derfor ændres i overensstemmelse hermed.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I bilag I til beslutning 2005/693/EF indsættes følgende som punkt 4, 5, 6 og 7:
»4. Det centrale føderale distrikt
Omfatter følgende føderale subjekter: Belgorod Oblast, Brjansk Oblast, Ivanovskaja Oblast, Kaluzjskaja Oblast, Kostromskaja Oblast, Kursk Oblast, Lipetsk Oblast, byen Moskva, Moskva Oblast, Orlovskaja Oblast, Rjazan Oblast, Smolensk Oblast, Tambov Oblast, Tver Oblast, Tulskaja Oblast, Vladimir Oblast, Voronezj Oblast, Yaroslavl Oblast.
5. Det sydlige føderale distrikt
Omfatter følgende føderale subjekter: Republikken Adygej, Astrakhan Oblast, Republikken Tjetjenien, Republikken Dagestan, Republikken Ingusjien, Republikken Kabardino-Balkarien, Republikken Kalmykien, Republikken Karatjajevo-Tjerkessien, Krasnodar Kraj, Republikken (nordlige) Ossetien-Alanien, Stavropol Kraj, Rostov Oblast, Volgograd Oblast.
6. Det nordvestlige føderale distrikt
Omfatter følgende føderale subjekter: Arkhangelsk Oblast, Republikken Komi, Novgorod Oblast, Pskov Oblast, Vologodskaja Oblast.
7. Det føderale distrikt Privolzhsky (Volga)
Omfatter følgende føderale subjekter: Republikken Basjkortostan, Republikken Tjuvasien, Kirov Oblast, Republikken Mari-el, Republikken Mordova, Nizjegorodskaja Oblast, Orenburg Oblast, Penzenskaja Oblast, Perm Oblast, det autonome distrikt Permyakia, Samara Oblast, Saratov Oblast, Republikken Tatarstan, Republikken Udmurtien, Uljanovsk Oblast.«
Artikel 2
Denne beslutning er rettet til medlemsstaterne.
Udfærdiget i Bruxelles, den 20. oktober 2005.

Labels: 0
3
18
6